Title: Informácia
Author: user
Last saved by: sulik
Company: MF-SR

Návrh 

postupu pri podpise bilaterálnych dohôd medzi členskými štátmi Európskej únie a závislými územiami na krajinách Európskej únie a tretími štátmi o uplatňovaní Smernice č. 2003/48/EC o zdaňovaní príjmov z bankových vkladov vo forme úrokových platieb

	V Rade Európskej únie sa uskutočnilo dňa 12.3.2004 zasadnutie Skupiny na vysokej úrovni (rozumejú sa vysokí štátni úradníci jednotlivých zúčastnených krajín) o rokovaniach so závislými územiami na krajinách Európskej únie (napr. závislé územia na Spojenom kráľovstve: Jersey, Guernsey a Isle of Man a na Holandsku: Holandské Antily a Aruba) a tretími štátmi  o uplatňovaní ustanovení Smernice č. 2003/48/EC o zdaňovaní príjmov z bankových vkladov vo forme úrokových platieb. 

Cieľom Smernice o zdaňovaní príjmov z bankových vkladov vo forme úrokových platieb je zabezpečiť vo vnútroštátnej legislatíve každého členského štátu Európskej únie také právne prostredie, ktoré by umožnilo zdaniť úroky zo všetkých úspor fyzických osôb v krajine ich rezidencie, v súlade s ich platnou daňovou legislatívou. Pritom každá členská krajina EÚ má právo zvoliť si vlastný systém zdaňovania svojich rezidentov. 

Na zabezpečenie efektívneho zdanenia úrokových príjmov v krajine rezidencie je nevyhnutné vykonávať rozsiahlu výmenu informácií o výške úrokových výnosov vyplácaných do zahraničia, ako aj informácie o skutočných vlastníkoch týchto príjmov. Uvedené si vyžaduje identifikáciu osoby daňovníka zo strany subjektov, ktoré úrokový výnos vyplácajú. Pri identifikácii osoby daňovníka sa v jednotlivých členských štátoch EÚ naráža predovšetkým na bariéry  bankového tajomstva. Pri neplnení požiadaviek na výmenu informácií nie je možné zabezpečiť efektívne zdanenie príjmov v krajine rezidencie daňovníka a je predpoklad, že  k zdaneniu týchto príjmov vôbec nedôjde.

Bez spolupráce závislých území na krajinách Európskej únie (napr. Isle of Man, Aruba, atď.) ako aj tretích štátov, plnenie zámerov sledovaných predmetnou smernicou nie je možné. Vzhľadom na uvedené, Rada EÚ vytvorila návrh rámcovej dohody, ktorú má uzavrieť každý členský aj pristupujúci štát s príslušným konkrétnym závislým územím alebo tretím štátom v záujme splnenia jednotlivých ustanovení predmetnej smernice.

Výsledkom rokovania posledného zasadnutia Skupiny dňa 12. 3. 2004 bol návrh procedúry,   na základe ktorého  by malo dôjsť k podpísaniu dohôd medzi členskými štátmi EÚ, vrátane nových členských štátov EÚ,  so závislými územiami na krajinách Európskej únie a tretími štátmi o uplatňovaní ustanovení Smernice č. 2003/48/EC o zdaňovaní príjmov z bankových vkladov vo forme úrokových platieb. Dohody budú postupne podpísané so všetkými závislými územiami a tretími štátmi.

Jedná sa o dohody, ktorých znenie pripravila a schválila Rada Európskej únie v spolupráci s členskými a vstupujúcimi krajinami EÚ v záujme ochrany vnútorného trhu EÚ. Predmetné dohody by mali v prvom rade pokrývať automatickú výmenu informácii medzi  členskými a vstupujúcimi krajinami EÚ a  závislými územiami na krajinách Európskej únie a tretími krajinami v nadväznosti na zdaňovanie príjmov vo forme úrokových platieb. 

Írske predsedníctvo počas rokovania Skupiny na vysokej úrovni prezentovalo postup spojený s výmenou listov medzi členskými štátmi EÚ vrátane nových členských štátov EÚ, ktorý je nasledovný:

- procedúra bude prebiehať prostredníctvom vzájomnej výmeny listov medzi príslušnou členskou krajinou (napr. SR) a príslušným závislým územím (napr. Guernsey). V týchto listoch každá zmluvná strana okrem iného uvedie presný termín, od ktorého budú požiadavky    Smernice 2003/48/EC o zdaňovaní príjmov z bankových vkladov uplatňované v jej vnútroštátnej legislatíve (v dohodách so Slovenskou republikou je to termín 1. januára 2005). Prílohou listu je aj predmetná Smernica. Každý list má podpísať kompetentná osoba za príslušnú zmluvnú stranu, ktorou je v prípade Slovenskej republiky minister financií.

- formálny podpis dohôd sa uskutoční na zasadnutí ministerskej rady ECOFIN v máji alebo v júni 2004. Tieto dohody by mali byť podpísané zástupcom vlády Slovenskej  republiky, ktorý je súčasne členom ministerskej Rady ECOFIN. 

Predkladaný materiál obsahuje päť návrhov výmenných listov a bilaterálnych dohôd so závislými  územiami (na Spojenom kráľovstve: Jersey, Guernsey a Isle of Man a na Holandsku: Holandské Antily a Aruba), pričom do konca roku  2004 by malo dôjsť k podpisu obdobných listov a dohôd s ďalšími závislými územiami na krajinách Európskej únie a tretími krajinami.

Vzhľadom na uvedené, predkladáme na rokovanie vlády SR návrh na splnomocnenie podpredsedu vlády a ministra financií SR na podpisovanie listov tvoriacich dohody o predbežnom vykonávaní Smernice č. 2003/48/EC o zdaňovaní príjmov z bankových vkladov vo forme úrokových platieb medzi členskými štátmi Európskej únie a závislými územiami na krajinách Európskej únie a tretími štátmi a na podpis dohôd o priebežnom vykonávaní Smernice č. 2003/48/EC o zdaňovaní príjmov z bankových vkladov vo forme úrokových platieb medzi členskými štátmi Európskej únie a závislými územiami na krajinách Európskej únie a tretími štátmi.

 Predmetné splnomocnenie sa vzťahuje tak na podpisovanie  dohôd a listov, ktoré sa vzťahujú k predkladanému materiálu, ako aj na všetky ďalšie obdobné dohody a listy s ďalšími závislými územiami, ku podpisu ktorých dôjde v neskoršom období.